Ego Hugo, Dei gratia Burgundię dux et Albonii comes, omnibus notum esse volo quod querela versata fuit inter Templarios et dominum Guidonem de Sumbernun, de omni proprietate quam habebat idem Guido apud Avosnas, et etiam de guageria quam habebat a Barnuino de Drecis; et exinde convenerunt in curia christianitatis, in qua Templariis ecclesiastico jure omnis querela adjudicata est, sicut postea cognitum fuit in curia mea. Fuerunt autem eis testes hii in curia christianitatis: Arnaudus, decanus Casnethi; Regnaudus de Verneto; Petrus li Bornex, de Granceio. Eadem querela postea versata fuit inter predictum Guidonem et Galterium filium ejus et Templarios; et Templarii de eadem querela impetraverunt et optinuerunt in curia mea. Testes sunt hii: Dominicus Poloz; Regnerius d’Iz, presbiteri; Hugo de Monte Sancti Johannis; Viardus Moroiers; Reignaudus de Verneto. Factum est istud anno ab incarnatione Domini M°C° octogesimo V°.